mteb/MultiEupSlovakGenderClassification huggingface dataset:
Vážená pani predsedajúca, zvyšovanie úrokových sadzieb konečne prináša svoje ovocie vo forme klesajúcej medziročnej inflácie. Vysoká inflácia je vážny ekonomický problém, aj spoločenský problém, ničí kúpnu silu peňazí, ničí úspory, zvyšuje neistotu, znemožňuje plánovanie, odrádza investície. Znižovanie vysokej inflácie na dlhodobo nízkej úrovni preto musí byť aj naďalej maximálnou prioritou.  Sekundárne ciele by podľa mňa mali ísť do veľkej miery nateraz bokom preto, lebo je stále ohrozený primárny cieľ. Hoci nie každý uznáva, že inflácia v eurozóne má najmä monetárne príčiny, všetci uznávajú, že infláciu treba odstraňovať najmä monetárnymi prostriedkami vrátane rastúcich úrokových sadzieb. Keďže od inflačného cieľa sme stále ďaleko, považujem za dôležité, aby Európska centrálna banka zachovala svoj súčasný reštriktívny monetárny kurz.
Vážený pán predsedajúci, súhlasím s tým, aby sme presadzovali princíp: čo nie je zakázané offline, nemá byť zakázané ani online.  Pri nariadení o digitálnych službách nám, ale, podľa mňa, hrozí, že vytvoríme veľa nových pravidiel, ktoré majú svoje náklady, a nedosiahneme adekvátne zlepšenie stavu. Hrozí nám to tak aj preto, lebo vopred nerobíme dobré cost-benefit analýzy, nevychádzame z odborných zdrojov.  Európsky parlament napriek viacerým výčitkám zo strany Európskeho dvora audítorov a napriek záväzkom vo vlastných uzneseniach často nerobí posúdenia vplyvu vlastných podstatných pozmeňujúcich návrhov. Je to tak aj pri zamýšľanom obmedzovaní cielených reklám.  Navrhovatelia v Európskom parlamente nepredložili, podľa mňa, presvedčivé štúdie, ktoré by potvrdili, že je cielená reklama škodlivá a že jej obmedzenie bude efektívne v prospech spotrebiteľa. Mali by sme zavádzať iba také regulácie, ktorých prínosy prevažujú nad nákladmi, a držať sa postupov odsúhlasených v iniciatíve Lepšia právna regulácia, teda „better regulation“.
Ďalším bodom programu je správa, ktorú predkladá Paulo Rangel Úplné uplatňovanie ustanovení schengenského acquis v Chorvátsku (10624/2022 – C9-0222/2022 –
Vážený pán predsedajúci, som veľmi rád, že vytvorenie európskeho vzdelávacieho priestoru dnes naberá na konkrétnych rysoch. Musíme zaviesť mechanizmy, ktoré napomôžu našim občanom, aby boli schopní čeliť sociálno-ekonomickým zmenám, napríklad transformácie na zelenú či digitálnu ekonomiku. Už dnes máme v Európe armádu nezamestnaných, dlhodobo nezamestnaných, ako sú napríklad Rómovia, ktorí sú často neuplatniteľní na pracovnom trhu. Dôvodov je viacero. Spomeniem neschopnosť vzdelávacích systémov pripraviť rómske deti na pracovný trh, radšej ich umiestnia do špeciálnych škôl, čím strácajú šancu na kvalitné vzdelávanie, prácu či budúcnosť. Diskriminácia, rasizmus či katastrofálne životné podmienky bez prístup k pitnej vode, to je každodenná realita mnohých chudobných a aj chudobných, teda rómskych detí v celej Európskej únii. Vážení priatelia, pomôžu nástroje, ako sú mikro-certifikáty či individuálne vzdelávacie účty, aj zraniteľným a znevýhodneným skupinám? Budú postačujúce aj v súčasnej rýchlo meniacej sa digitálnej dobe? Ja osobne verím, že áno. Nezabudnime však, že tieto aktivity treba kontrolovať a vyhodnocovať ich reálne dopady.
Pani predsedajúca, zmluvy, ktoré uzavrela Komisia s dodávateľmi vakcín, mali byť dávno zverejnené, tak ako to je napríklad na Slovensku pri všetkých zmluvách so štátom už dekádu, a nič hrozné sa nestalo. Komisia napokon zmluvu so spoločnosťou Astra Zeneca zverejnila, čím ukázala, že keď sa jej to hodí, tak zmluvu zverejní. Zmluvy by mali byť zverejnené vždy, tak je to v záujme občana a verejnosti. Zmluvy tiež mohli obsahovať klauzulu o tom, v akom poradí Únia dostane vakcíny, a adekvátne sankcie za nesplnenie dohodnutých podmienok. Verím, že v budúcnosti bude Európska únia pri akýchkoľvek obstarávaniach transparentnejšia, určite sa to prejaví v lepšom výsledku.
Pani predsedajúca, dnes nikto z nás nevie ako táto kríza skončí. Ale s istotou vieme, že predurčí budúcnosť celého kontinentu. Ak totiž začne byť v Európe normálne, že silné štáty môžu svojvoľne zašliapnuť tie slabšie, násilne rozhodnúť o ich osude, zobrať im slobodu a suverenitu, potom máme problém všetci. A najmä tie menšie štáty na okraji EÚ.  Ako politik zo Slovenska preto považujem za kľúčové, aby Európska únia postupovala rázne a jednotne v dialógu s Moskvou, v politickej a finančnej pomoci pre Ukrajinu, a samozrejme v príprave tvrdých odvetných sankcií. Nebránime tým len Ukrajinu, ale aj vyšší európsky mierový princíp. Totiž princíp, že aj malé štáty majú nárok na rešpekt, na suverenitu, na bezpečnosť. Vďaka Európskej únii dnes už nemusíme žiť v džungli, kde silní môžu všetko a slabí musia všetko strpieť. A ak dnes ponecháme Ukrajinu jej osudu tak všetci sa v tejto džungli môžeme znovu ocitnúť.
Vážená pani predsedajúca, pandémia duševného zdravia je čoraz častejšie skloňovaný problém. Prispeli k nemu najmä neisté časy, či už v súvislosti s pandémiou COVID-19, ale aj s geopolitickými výzvami, ktorým čelíme. S týmto súvisí aj nárast duševných problémov v pracovnom prostredí. Rýchly nástup technológií a aj pandémia urýchlili ...
Pani predsedajúca, vážená pani komisárka, obmedzenie žien v ich rozhodovaní o ich vlastnom tele je asi jedna z najponižujúcejších legislatív, ktorú dnes môžeme v Európskej únii vidieť. A to poľské rozhodnutie z minulého roku je v tomto kontexte mimoriadne drastické a nebezpečné. Samozrejme, v prvom rade pre zdravie žien, ale aj celkovo pre ľudské práva a základné hodnoty Európskej únie. Už len preto, že to rozhodnutie bolo vydané nelegitímnym ústavným súdom. Ale už to nie je len problém Poľska. Dnes vidíme, že táto ultrakonzervatívna radikálna agenda sa šíri aj do ďalších krajín. Na Slovensku, odkiaľ pochádzam, práve dnes, od dnes vlastne rokujú poslanci o návrhu na sťaženie prístupu k interrupciám, čo by znamenalo priblíženie k tomu poľskému modelu. Je to už piaty pokus na Slovensku a tentoraz hrozí, že bude nakoniec úspešný. Pri tomto smutnom výročí by som teda chcel vyjadriť solidaritu a podporu poľským ženám. Všetkým ženám ktoré musia podstupovať zdravotné riziko a poníženie len kvôli stredovekej ideológii niektorých politikov.
Myslím si, že tento úspech kolektívnych žalôb stojí na tom, že sú efektívnym doplnkom k priamej regulácii v oblasti ochrany spotrebiteľa. Preto tento návrh podporujem.
Ďalším bodom programu je rozprava o správe, ktorú predkladá Lídia Pereira v mene Výboru pre životné prostredie, verejné zdravie a bezpečnosť potravín, o návrhu nariadenia Európskeho parlamentu a Rady, ktorým sa zriaďuje certifikačný rámec Únie pre ostraňovanie uhlíka (
Ďalší bod programu rokovania je správa, ktorú predkladá Thomas Waitz v mene Výboru pre zahraničné veci, o Pláne ESVČ v oblasti zmeny klímy a obrany (
Vážený pán predsedajúci, boj proti klimatickej zmene je najväčší projekt ľudstva kofinancovaný z verejných zdrojov. Preto sa aj najviac musíme snažiť a sústrediť sa na jeho efektívnosť. Prispieť k znižovaniu emisií skleníkových plynov je výborný cieľ, cestou elektromobility by však bol dosahovaný dosť draho v porovnaní s inými alternatívnymi riešeniami. A preto s návrhom zakázať v celej Únii dokonca v krátkom časovom horizonte predaj nových áut so spaľovacím motorom nemôžem súhlasiť.  Kým odstránenie jednej tony CO2 cez systém kupovania emisných povoleniek stojí necelých 100 EUR, prechodom na bezemisné autá stojí to isté až desaťkrát viac. Emisie znižujme, ale tam, kde je to najefektívnejšie.
Rozprava sa týmto skončila. Termín na predkladanie návrhov uznesení k tomuto bodu vypršal dnes o 10.00 h. Hlasovanie sa uskutoční vo štvrtok.
Týmto sa rozprava k tomuto bodu skončila. Hlasovanie o pozmeňujúcich návrhoch sa uskutoční zajtra. A záverečné hlasovanie sa uskutoční v stredu.
Vážená pani predsedajúca,  vážený pán eurokomisár Šefčovič, pán minister – ten tu teraz nie je. 21. júla zaradila Rada na európsky protiruský sankčný zoznam občana Slovenskej republiky pána Jozefa Hambálka. Pán Hambálek sa tak stal jediným Európanom, ktorý je zaradený na proti ruskom zozname, keďže všetci ostatní občania na tom zozname sú, prirodzene, občania Ruskej federácie. Na základe tohto rozhodnutia boli pánovi Hambálkovi zablokované bankové účty, boli mu zhabané autá, bol odpojený od plynu, od elektriny, skrátka bol existenčne zlikvidovaný a navyše dostal zákaz pohybu a pobytu na území Európskej únie, čo je totálne právny nonsens, keďže je občanom Slovenskej republiky a toto sa ani nedá naplniť. Doteraz nikto nevysvetlil, na základe akej požiadavky a akých argumentov bol pán Hambálek na protiruský sankčný zoznam zaradený. Slovenské orgány sa od toho dištancujú, Rada mi už dva mesiace na otázky neodpovedá. Chcem Vás preto poprosiť, pán Šefčovič, aby ste sa na tento prípad pozreli, pretože v dvadsiatom prvom storočí považujem za neakceptovateľné, aby boli občania Európskej únie zaraďovaní na nejaké politické sankčné zoznamy a následne existenčne likvidovaní bez možnosti verejného procesu, bez možnosti obhajoby a bez riadneho súdneho rozhodnutia.
Ďalším bodom programu je rozprava o správe, ktorú predkladá Siegfried Mureşan v mene Výboru pre hospodárske a menové veci, o návrhu rozhodnutia Rady o prijatí eura Chorvátskom 1. januára 2023 ( Ako prvý v nej vystúpi spravodajca pán Siegfried Mureşan.
Vážená pani predsedajúca, balík Fit for 55 je komplexnou legislatívou, ktorá prináša systematické riešenie na ochranu životného prostredia. Na druhej strane však nevyhnutne prinesie zvyšovanie cien, a zasiahne tak najmä zraniteľné domácnosti či malé a stredné podniky. Vítam preto, že v rámci tohto balíka zároveň zriaďujeme sociálno-klimatický fond, ktorého cieľom je zmierňovať energetickú a dopravnú chudobu. Som presvedčená, že opatrenia, ktoré budú financované z tohto fondu, ako je napríklad dočasná priama podpora príjmu zraniteľných užívateľov či investície do budov, budú mať veľký potenciál zmierniť negatívne dopady politík na dosiahnutie klimatických cieľov. Zároveň je však veľmi dôležité, aby členské štáty pristúpili k čerpaniu fondu zodpovedne a aby ich národné projekty boli založené na princípoch transparentnosti, efektívnosti a čo najnižších administratívnych bariér.
Vážený pán predsedajúci. V celej Európskej únii máme 1,3 milióna cezhraničných pracovníkov a 2 milióny vyslaných pracovníkov. A počas korony, keď sa zatvorili hranice medzi jednotlivými štátmi Európskej únie, sme mohli vidieť, akým zraniteľným terčom sa títo ľudia stali. Častokrát si museli vybrať či zostanú s rodinou a prídu o prácu, alebo naopak či pôjdu do práce, zostanú izolovaní od rodiny na celé mesiace. Tým, že sa mnohí nedostali do práce, tak niektoré segmenty ako poľnohospodárstvo, sociálne služby alebo preprava tovarov samozrejme trpeli akútnym nedostatkom pracovníkov. Títo ľudia sa nachádzajú v permanentnej sociálnej neistote, pretože stoja v dvoch a viacerých sociálnych systémoch. Sú často diskriminovaní. Pozrime sa na rakúsku indexáciu rodinných prídavkov. Pre budúcu krízu sa musíme poučiť, spriechodniť pre nich hranice a konečne skoordinovať systémy sociálneho zabezpečenia vrátane digitálneho prepojenia systémov.
Vážený pán predsedajúci, Európe uteká vlak. Západ sa utápa v recesii, zatiaľ čo krajiny združenia BRICS naberajú na sile a pripravujú postupnú expanziu. Poviem úprimne, nesúhlasím s tým, aby bola Čína označovaná za hrozbu pre Európu. Áno, za konkurenta, to áno, ale za hrozbu? Prosím vás, koľko vojen vo svete začala Čína? Alebo koľko štátov napadla Čína? Tak len pre porovnanie, Spojené štáty americké za 246 rokov svojej existencie boli s niekým vo vojne počas 231 rokov, to znamená 94 % času. A tí sú označovaní za mierotvorcov a Čína je označovaná niektorými za hrozbu.  Nepáči sa mi táto politika, kedy všetkých mimo tej západnej bubliny označujete za nedemokratické štáty, za totality alebo dokonca za hrozby či za nepriateľov. Ak chce Európa prosperovať, tak musí spolupracovať s východom, musí spolupracovať s východom.
Pán predsedajúci, transparentnosť je základným princípom, ktorým sa má riadiť využívanie európskych finančných prostriedkov. A platí to aj pre mimovládne organizácie. Uskutočnené analýzy poukázali na mnohé nedostatky pri prideľovaných finančných prostriedkoch práve neziskovým organizáciám. Preto musíme nastaviť prísnu reguláciu a účinné kontrolné mechanizmy na zabránenie podvodom do budúcnosti. Rovnaké pravidlá musíme na európskej, ale aj národnej úrovni uplatňovať pre kontrolu financovania mimovládnych organizácií tretími krajinami. Zneužívanie mimovládnych organizácií má totiž presah ekonomický, obchodný, ale aj celospoločenský. Zvlášť v prípadoch, ak reprezentujú záujmy tretích krajín na pôde členských štátov Európskej únie. Musia byť prijaté zásadné opatrenia na európskej úrovni. Ale vyzývam aj členské štáty, aby svoju legislatívu upravili aj na národnej úrovni. Dámy a páni, táto téma je mimoriadne dôležitá a budem veľmi zvedavá, akým spôsobom príde Komisia s návrhom opatrení, ktoré reálne napomôžu kontrole financovania, ale aj využívania zdrojov, ktoré majú mimovládne organizácie.
Pani predsedajúca, náš európsky priestor bude taký bezpečný, ako budú bezpečné naše krajiny v našom susedstve. Európska únia je dnes s balíkom viac ako 50 miliárd eur ročne najväčším finančným podporovateľom stability a demokracie vo svete. Sme tiež aktívni v oblasti humanitárnej a diplomatickej pomoci. Je dôležité, aby sme v čase narastajúceho napätia vytrvali na tejto ceste. Je však nevyhnutné posilniť kontrolu a dôsledne analyzovať efektívne využitie týchto zdrojov a ich vplyv na zmenu v jednotlivých krajinách. Často sa totiž stáva, že aj napriek našim investíciám prevláda v týchto krajinách vplyv nedemokratických mocností. Mám za to, že jednou z ciest, ako predchádzať konfliktom vo svete, je aj medzináboženský dialóg. Som rád, že práve Európska ľudová strana v tejto oblasti je aktívna. Už 25 rokov organizuje pravidelné medzi náboženské stretnutia. Vzájomný dialóg a chápanie bude zohrávať stále dôležitejšiu úlohu v predchádzaní konfliktov vo svete. Osobitnú úlohu v predchádzaní konfliktov má náš Parlament aj v krajinách, s ktorými nemáme oficiálne diplomatické väzby, napríklad s Taiwanom. Tu je stále veľká perspektíva vzájomného rozvoja. No a v neposlednom rade je pre predchádzanie konfliktov dôležité využívať aj ekonomický rozmer a obchodné zmluvy, pretože ekonomika a obchod bez morálky nefungujú. Všetky tieto kroky, humanitárna pomoc, medzináboženský dialóg, ale aj obchodné zmluvy majú svoj význam a môžu byť európskym príspevkom pre predchádzanie konfliktov a pre stabilitu a pokoj vo svete.
Na podporu tohto cieľa bol pred vyše dekádou založený aj európsky semester, ktorý má dohliadať na poriadok v hospodárskej a fiškálnej politike členských štátov. V ostatných rokoch sa semester stal ale dosť preťažený. Do centra pozornosti sa dostali viac sociálne a zelené politiky na úkor dôrazu na hospodársky rast. Hospodársky rast pritom potrebujeme na zlepšenie aj v oblastiach sociálnych a zelených politík, nielen na rast zamestnanosti a platov.  Európa sa trápi s pomalým rastom, zvýšenou infláciou a vysokými dlhmi. Tvorba európskych politík sa preto viac musí sústrediť na hospodársky rast.
Vzhľadom na rýchly rozvoj moderných digitálnych technológií však môžeme pozorovať istú informačnú asymetriu pri uzatváraní kontraktov na diaľku práve v neprospech spotrebiteľa. Nové technológie vytvárajú priestor pre nové nekalé praktiky, ktoré môžu aj negatívne ovplyvniť rozhodovanie spotrebiteľov. Preto vítam aktualizáciu tejto smernice, ktorá obsahuje dôležité nástroje na posilnenie ochrany spotrebiteľa a limituje používanie nekalých marketingových praktík, prostredníctvom ktorých sa častokrát spotrebitelia zaviažu k rôznym službám, o ktoré ani nemajú záujem. Za rovnako dôležité považujem zavedenie práva na odstúpenie od zmluvy, ktoré musí byť viditeľné a dostupné aj pri uzatváraní zmluvy. Častokrát seniori, ktorí možno nedôverujú dostatočne, alebo nemajú skúsenosti s chatbotmi pri uzatváraní zmluvy na diaľku, určite ocenia zavedenie práva na konzultáciu zmluvy s človekom, aj pre lepšie pochopenie tohto produktu. No a osobitne oceňujem aj zjednodušenie legislatívnej záťaže, čo je dôležité najmä pre malé a stredné podniky vo finančnom sektore, a určite to podporí rozvoj inovácie a digitalizácie.
Pani predsedajúca, návrh na politické ovládnutie verejnoprávneho rozhlasu a televízie v Bratislave by vláde závideli aj komunisti z pred roku 1989. Je do neba volajúce, že sa to deje práve v čase, kedy sme v tejto snemovni schválili Akt o slobode médií založený na ochrane slobody slova, plurality názorov a médií a na ich lepšej transparentnosti. Sloboda slova je základným kameňom demokracie a útoky na ňu sú útokmi na podstatu demokratického fungovania. Ficove návrhy sú len kópiou maďarskej cesty, ktorá viedla k obmedzeniu slobody slova a preferovaniu len jedného názoru, práve toho vládneho. Nie je náhoda, že Orbán a Fico si rozumejú. Po tom, čo sme boli svedkami maďarského zasahovania do slovenských parlamentných volieb pred polrokom, sa táto situácia zopakovala aj vo voľbách prezidentských, kedy maďarská verejnoprávna televízia promovala jedného kandidáta v čase slovenského moratória s cieľom ovplyvniť voličov maďarskej národnosti na Slovensku. Je to nebezpečný precedens a v implementácii Aktu o slobode médií je potrebné zohľadniť aj tento aspekt. Ďakujem všetkým, ktorým záleží na slobode slova a chránia demokraciu.
Vážená pani predsedajúca, som predsedom politickej strany Slovenský patriot. Slovensko sa tu už spomínalo pánom Weberom. Aby som mal ako europoslanec objektívne informácie o situácii na východe Ukrajiny, členovia našej strany sa zúčastnili, resp. boli prítomní v čase, keď sa tam vykonávali referendá. Pokiaľ by som chcel objektívne informovať o situácii na východe Ukrajiny, tak by ma pravdepodobne väčšina z vás ukameňovala a pani von der Leyen by sa musela červenať. Preto nevyužívam daný mi rečnícky čas, za čo sa hlboko ospravedlňujem. Pokiaľ sa týka navrhovanej rezolúcie, hlasovať o návrhu budem objektívne a pravdivo. To znamená ináč ako väčšina europoslancov.
Vážená pani predsedajúca, pokusy Ruska o prepisovanie dejín naozaj nie sú ničím novým a je to, bohužiaľ, úplne bežná súčasť Putinovej propagandy: nielen vo vzťahu k paktu Ribbentrop – Molotov, ale napríklad aj k roku 1968. Napriek tomu však nemôžeme ako Európska únia a ako Európsky parlament tento Putinov pokus prejsť mlčaním. Musíme znovu a jasne zopakovať historický fakt, že cynická spolupráca dvoch totalitných režimov viedla k nezmerným hrôzam, utrpeniu nielen v Poľsku, ale aj v iných okupovaných štátoch. Už len z úcty k obetiam nemôžeme mlčať a musíme stáť solidárne s Poľskom a inými štátmi, lebo ide o naše spoločné dejiny. Projekt európskej integrácie je historickou odpoveďou na mocenský cynizmus a utrpenie, ktorého symbolom je práve tento pakt. Ak dnes dovolíme Putinovej propagande, aby spochybnila tento kritický bod našich spoločných dejín, tak to bude začiatok konca nášho projektu.
Vážený pán predsedajúci, nezávislé, s transparentnými vlastníkmi, slobodnejšie. Presne také médiá v Európe chceme a presne za také na tejto schôdzi hlasujeme, za novinárov a novinárky, ktorí sú odvážni, hľadajú pravdu, neposluhujú politikom. To je cieľ európskeho zákona o slobode médií, ktoré zajtra s radosťou podporím.  Dámy a páni, je to dnes úplný protiklad toho, aké kroky robí takmer každý deň súčasná slovenská vláda. Vláda, ktorá vôbec nepochopila, že silné slobodné médiá a pravda, hoci aj nepohodlná, je jediná možná cesta. Poznáte úspešné krajiny, kde, čo sa môže a nemôže, diktujú ľudia ako pani ministerka Šimkovičová alebo pán Danko? Poznáte úspešné krajiny, kde politici vulgárne nadávajú a štvú proti novinárom, ako to robí vládny Smer na Slovensku? Nepoznáte, lebo neexistujú. Všetci v Európe vedia, že toto nie je cesta. Urobíme všetko preto, aby sa Slovensko opäť vrátilo na cestu k slobodným, nezávislým a kvalitným médiám.  Pani podpredsedníčka, kolegyne, kolegovia a práve z európskej úrovne musíme tejto ceste výrazne pomôcť.
Vážený pán predsedajúci, vedci nás už roky upozorňovali, že smerujeme do klimatickej katastrofy, že nám pred očami miznú desiatky, stovky druhov včelí, ďalšie opeľovače. Upozorňujú nás, že sa deti rodia s toxickými látkami v krvi. A my nepočúvame, hovoríme o tom, že to je ideológia, hovoríme, že sú to hoaxy, podobne ako sme zažili pri korone. Vidíme obrovské škody na majetku a ľudských životoch. Ale keď to nejdeme robiť pre to, aby sme chránili život, ak to nejdeme robiť preto, aby sme chránili majetok, tak si povedzme iné dôvody, prečo potrebujeme robiť Green Deal. Pretože je to príležitosť, aby sa ľudia v Európe mali lepšie, aby sme boli nezávislejší od dovozu fosílnych palív, a môže to byť od Putina alebo od arabských šejkov, vyberte si, preto, aby sme mali viac pracovných miest, preto, aby nám nezomierala pred očami naša pôda. Čo ma úplne znepokojuje, je to, ako sa tvárime, že sa nič nedeje, ako vlastne hovoríme, že nemusíme už viac nič robiť. Ale čoho sa najviac hrozím sú kolegyne a kolegovia, ktorí hlasovali za tieto opatrenia a teraz hovoria, že vlastne hlasovali proti.
Kritické suroviny sú zároveň nevyhnutné pre úspech nielen digitálnej a zelenej transformácie, ale aj pre sektor bezpečnosti a obrany. EÚ sa tak musí snažiť znížiť existujúcu závislosť a dosiahnuť vyváženejší súbor dodávateľov. V ideálnom prípade by títo dodávatelia mali byť súčasťou stabilnej demokracie, ktorá je postavená na spoločných hodnotách. Ak to nie je možné z dôvodu obmedzenej dostupnosti určitých kritických surovín, je nevyhnutné udržať závislosť od jednotlivých dodávateľov na čo najnižšej úrovni, aby sa v prípade geopolitického napätia zabránilo prerušeniu dodávok.
Ďalším bodom programu je vyhlásenie Rady a Komisie o strategickom a komplexnom partnerstve medzi EÚ a Egyptom a dohodách s kľúčovými tretími krajinami (
Vážený pán predsedajúci, dlhodobým problémom eurorozpočtu je pravidelné, politicky marketingové zvyšovanie výdavkov. Rozpočtové problémy boli v posledných rokoch prekryté vysokou mierou inflácie, ktorá aj Únii pomáha znižovať relatívnu ťarchu jej dlhu. Na začiatku inflácia pomáha rozpočtu, na konci mu škodí. Navyše, väčšina členských štátov má stredné až veľké problémy s udržateľnosťou verejných financií už teraz. Stále tiež čelíme dôsledkom multikrízy. Parlament v tejto situácii kritizuje rozpočtové škrty Rady a navrhuje navýšiť výdavky o miliardy eur. Lenže aby rozpočet Európskej únie zostal udržateľný, je načase hospodáriť úspornejšie a efektívnejšie, bez podstatného navyšovania výdavkov. Únia totiž nezanikne s koncom tohto volebného obdobia.
Pani predsedajúca, situácia mladých ľudí sa počas pandémie výrazne zhoršila. Mnohých z nich zasiahli opatrenia v čase, keď si hľadali prvú prácu. Ďalší prišli o možnosť vycestovať na štúdium či stáž do zahraničia. K tomu sa pridalo prerušenie sociálnych kontaktov, nemožnosť športu či kultúry a dlhé mesiace strávené za počítačmi. Vzdelávanie sa takmer na dva roky presunulo online. Toto všetko sa podpísalo na psychickom zdraví mladých ľudí. Podľa štatistík predstavuje omnoho väčší problém ako sme predpokladali. Na Slovensku prieskum porovnávajúci duševné zdravie mladých ľudí pred a počas pandémie ukázal šokujúce zhoršenie, ktoré bolo okrem iného spôsobené aj kyberšikanou a nevhodným obsahom na internete. Nedávno sme odhlasovali akt o digitálnych službách, ktorý bojuje proti takémuto obsahu. Tu však naša práca zďaleka nekončí. Musíme hľadať ďalšie spôsoby, aby sme chránili mladých ľudí pred negatívnym vplyvom online sveta. Druhým aspektom, ktorý by som chcela spomenúť, je nezamestnanosť. Na to, aby človek začal úspešný život, založil si rodinu, a vzal svoju budúcnosť do vlastných rúk je kľúčové, aby si našiel prácu a sebarealizáciu. Žiaľ, aj v tejto oblasti pandémia situáciu výrazne zhoršila. Toto považujem za dve základné oblasti, na ktoré sa musíme v najbližších rokoch zamerať. Inak sa nám môže stať, že sa precitneme do reality, v ktorej si uvedomíme, že sme stratili celú generáciu mladých ľudí.